作者:岑參
標題:登嘉州淩雲寺作
內容:寺出飛鳥外，青峰戴朱樓。搏壁躋半空，喜得登上頭。始知宇宙闊，下看三江流。天晴見峨眉，如向波上浮。迥曠煙景豁，陰森棕楠稠。願割區中緣，永從塵外遊。回風吹虎穴，片雨當龍湫。僧房雲濛濛，夏月寒颼颼。回合俯近郭，寥落見遠舟。勝概無端倪，天宮可淹留。一官詎足道，欲去令人愁。